Христо Смирненски
Рашел

chitanka.info

През чистата витрина на моден магазин

ме стрелват всяка вечер две хубави очи

и тихата усмивка на поглед ясносин

над мене сплита притчи от ласки и лъчи.

И в този светъл поглед възторжено чета,

че властен и добър е великият Йехов,

че в образ е изваял той моята мечта

и този свиден образ загърнал е с любов.

А любовта ни свята той триж благословил

обсипал с теменуги и пурпурни зари,

обаче той забравил или пък беден бил,

та нея не поръсил и с мъничко пари.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.